'ગોરધન પાસે તમે આઇસક્રીમ માગ્યો ત્યારે જ મને ખ્યાલ આવી ગયેલો કે પપ્પાજીને એસિડિટી ઊપડી છે. ' વિભાકરે આવું કહ્યું કે તરત હરિવલ્લભદાસ ફિક્કું હસીને બબડ્યા. 'આ તો સારું છે કે ગોરધન જૂનો માણસ છે અને આપણા બધાની રગેરગને ઓળખે છે. બાકી નવો રસોઈયો હોય અને હું જમ્યા પછી આઇસક્રીમ માગું તો એ અવળું વિચારે એને તો એમ જ લાગે કે શેઠાણી જીવણ-મરણ વચ્ચે ઝોલાં ખાય છે, ને શેઠને આઇસક્રીમના અભરખા થાય છે!'